정조 3년 · 목
具戎服。乘輿出仁化門。至仁政殿月臺。予曰。禮房承旨進前。徐有防進前。予曰。今當遠 陵幸行。當展拜 太廟。而旣命遣官告由。 景慕宮則纔亦躬拜。以寓出必告之意。況自我 祖宗朝。皆行是禮。此則我朝家法也。且於 先朝。每當 陵謁之時。必行展拜於 眞殿。予小子。每欲修述舊典。不敢忽焉。今日亦當奉審 璿源殿。仍行展拜禮後發行。該房以此知悉可也。仍詣萬安門外降輿。詣璿源殿。自內展拜訖。還出萬安門外乘輿。予曰。訓將兵判進前。訓將洪國榮兵判鄭尙淳進伏。予曰。今番幸行。程途甚遠。非比近 陵擧動也。蓋師行百里之外。師律所在。凡於行陣之際。軍容所當整齊。無至有雜還違律之弊可也。我國文治是尙。武備不修。故人不習兵。兵不習鍊。每當行軍。雖於一舍之地。一食之頃。少爾驅馳。則輒皆喘息靡定。或投戈顚仆。或脫伍散落。而將帥不以此爲怪。軍兵知以爲常事。師律之紊亂。莫此爲甚矣。矧今法綱掃地。命令不行之時。尤豈非着意修擧處乎。至又訓局。卽三軍司命之地。元戎。乃國家莫重之任也。昔唐玄宗。卽一中主。而開元之初。講武驪山。囙軍法失儀。置兵部尙書郭元振於法。吏至今稱之。今予惟若之敎。殆若警師。訓將其宣勉之。至於扈駕事務衛內廵綽。亦是本兵之任。兵判其亦勉旃可也。予曰。今番承傳宣傳官。可謂自中極擇之人。皆予撫摩成就者也。若於師律所係。不謹承接。凡坐作進退之號令。不以節度從事。則爾輩難免重律。以此預爲知悉。着念擧行可也。承旨李義翊曰。宣傳官請出信箭矣。予曰。此信箭。卽古所謂彤弓彤矢也。我國曾於皇朝。受九章之服九錫之恩。而此信箭。亦受賜之物。予於聽政初。 先大王以此錫予。蓋宮中流傳之物也。自昔每當師行之時。必立此箭於駕前。是乃專征之意。諸臣亦不可不知矣。至仁政門外降輿。乘馬出興仁之門。駕到關王廟前路。予曰。引宋祖軍行必拜之禮。我祖 肅祖英考。亦有展拜之擧。予小子敢不遵行。伊時有百官參班之儀。而今番則陪班稍遠。必當遲滞。百官行禮。姑爲安徐。仍詣廟大門外下馬。乘輿至門內降輿。詣殿內。行再拜禮。出至乘輿所乘輿。至大門外降輿。乘馬至華陽。微雨始作。義翊曰。雨傘不爲待令。當該進排官。爲先査治何如。予曰。其委折。査問以奏。予曰。驛卒誰爲次知乎。義翊曰。京畿都事所掌矣。予曰。京畿都事記過拿入。予曰。畿營距此稍遠。都事則必以祗迎。來俟此地。而不待大駕之過。豈可徑先還歸乎。路上久駐。徒煩事體。拿入京畿都事。更令晝停所待令。駕至馬場山北隅。啓螺及招搖旗。不爲前進。命宣傳官。問其委折。宣傳官回奏曰。啓螺及招搖旗次知宣傳官。誤認駐駕。不發行鼓云矣。命拿入啓螺宣傳官田益顯。招搖旗宣傳官任屹。予曰。路次推治。殊近屑越。次知宣傳官。更爲拿待於行在所可也。駕至廣津晝停所。予曰。都民之挾路觀光者。分付京兆及金吾。勿使禁逐可也。下馬入幕次。少頃出次。乘輿至船艙所。予曰。許多軍兵。若皆一時渡涉。則紛沓之中。傷人可慮。宣傳官各持令旗。分往諸處。使之以次乘船。從容渡涉可也。降輿御龍舟。予曰。軍兵渡涉者幾何乎。義翊曰。先廂則已盡渡泊矣。予曰。行船砲。各營皆應行之。則砲聲又出何也。予曰。宣傳官出厺。査覈以奏也。申應周回奏曰。御營誤爲放砲。各營皆爲應砲矣。予曰。無端放砲。殊極駭然。御營大將。爲先記過待令。予曰。予於 先朝戊子年。陪 駕詣 獻陵時。渡此津。而伊時則軍器寺官員在挾船。誤聽御船上號令。亦爲非時放砲。故 先大王渡涉後。仍命回示該官員於三軍矣。今番又有此誤放之擧。先後事之相符。亦可謂不偶矣。左議政徐命善曰。此事果不偶然矣。予曰。戊子年 行幸時。日氣亦如今日。到馬場乍雨。到晝停卽晴。今亦然。不但軍兵旣有霑濕之患。天氣昭朗。亦不甚慹。殊可幸也。予曰。予之今日此行。寔遵 先志。而復渡此江。仰惟昔日。予懷感慕。其何堪乎。予曰。此江下流。卽松坡津乎。義翊曰。然矣。予顧謂侍臣曰。漫山赤子。遍野黃雲。極可堪賞。然年事之幸獲登稔。寔由於皇天眷顧蒼生。惟予否德。豈或致此乎。嗣歲之屢登。方切祈祝。至於觀光民人。如堵如墻。可以億萬計。携老携幼。嗔咽委滿。予於今日。臨此地對此民。憧憧一念。思所以無一夫不獲之方。而所恃者。亦在於卿等協輔之功也。領議政金尙喆曰。臣等不似。無一分禆補。實爲惶愧矣。予曰。君猶舟也。民猶水也。予今御舟臨民。觸物興懷。益切兢惕矣。大大扺人心之感。多在遇物之時。古人所謂觸類以長者。政道予今日也。昔我 聖祖。作舟水圖。命詞臣。攅其銘序其事。 聖祖之敬長一念。不以宴 安幽獨而或忽。卽此一圖。庶可以仰體其萬一。惟予小子。臨水興思。曰有云云者。是石火消息。自顧不任慚悚也。國榮曰。今夫億生靈。幽鬱之情。殿下將何以燭其隱而恤其憂乎。伏望留念焉。予曰。卿言好矣。命宣傳官。持饌一器酒乘夾船往傳于中營以下請將官。囙敎曰。酒饌些畧。不能遍及於卒伍。是可歎也。龍舟進泊船艙所。降座。乘輿下龍舟。降輿乘馬。予曰。訓局前排。遠路連爲驅馳。誠爲可悶。分其一半。使之待候於迎接所。守禦廳前排。與訓局前排一半。作內外行排立可也。予曰。守禦廳待令御前前排。極其鮮明。無異訓局前排。殊可尙也。宜有激勸之道。當該次知敎鍊官。各給弓箭一部可也。予曰。守禦廳敎鍊官一人。待令於駕前近處。凡有下詢。使之仰對可也。駕到栗木亭前路。下馬入幕次。改御金甲。乘馬到迎接所。入作門內。守禦使徐命膺具甲胄。率中軍以下各營將。跪迎路左。兵曹判書鄭尙淳宣敎曰。敬勞將軍之軍。敎守禦使曰。卿率卿營兵。爲先驅可也。至南城外。予曰。守禦敎鍊官之待令於駕前者。極爲伶俐。有問輒對。多識古事。其姓名誰也。義翊曰。延德雨云矣。囙命駐驆。周覽城地。凡有下詢。德雨俱以仰對。予曰。京軍門將校。素稱解事。而不料山城校屬。亦有如許諳鍊者也。山川道里。或可領畧。坐作進退。亦能通曉。信乎才無遐邇之殊也。卽此一事。可見用人之爲難。囙此思之。遐方抱才。莫能展施之類。將不知其爲幾輩矣。駕發至南門外峴。命以酒肴。分賜兵房承旨及諸史官。仍進發到南門。予曰。城門扁額。誰所書也。德雨對曰。主將臣徐命膺所書也。入南門至行宮門。入宮門下馬御正堂。命守禦使參現。各班幷以次參現。降座入便次。釋甲胄御戎服陞座。予曰。守禦使入侍。命善進伏。予曰。本營軍兵。今日必多勞苦矣。命膺曰。積年不鍊兵。之餘幸免失儀。實爲多幸矣。予曰。驪利扈衛之軍。皆是守禦軍。則守禦使旣已隨駕。而不爲領軍可乎。卿其自此領軍前導可也。予曰。山城四城門及十三暗門鎖鑰。守禦使句管可也。敎命膺曰。赴操校卒。旣多勞苦。不可無慰恤之擧矣。 敎曰。宜有慰恤之政。亦不可濫雜。明日詣利川後。守禦中軍留在。赴操校卒。與廣州府尹眼同。依觀武才例。初試試取。文武科殿試。亦當一體親臨。殿試規矩。待下敎擧行。又敎曰。守禦將士觀武才初試時規矩。將校則以柳葉箭一中。帿箭一中取一技。軍兵則以鳥銃一中。柳葉箭一中取一技。入格人。使之書啓。予曰。京畿監司率各務差使員入侍。京畿監司鄭昌聖。廣州府尹宋煥億。水原府使金光默。楊州牧使嚴璹。豐德府使尹守仁進伏。予曰。今番幸行。卿等之勞苦多矣。輦路所過民邑。必多貽弊之端。卿等其須各陳所懷。有可以矯捄者。矯捄之。有可以釐革者。釐革之。俾爲一分恤民之政可也。昌聖曰。實無大段爲弊之事矣。煥億曰。沿路果無弊端矣。予曰。以船艙及道路橋梁修治等事言之。動民赴役之際。豈無愁苦之弊。昌聖曰。畿邑民人。幸蒙朝家蠲恤之㤙。少無愁苦之端矣。予曰。秋事方成。禾穀遍野。軍馬來往之際。傍近田畓。能免傷損乎。昌聖曰。路傍田畓。無一被傷者矣。予曰。前路傷穀。亦爲可慮。其須十分禁飭可也。昌聖曰。敢不竭力奉行乎。予曰。民邑弊瘼。卿其各別採訪。待回鑾時。一一稟裁可也。予曰。念卿等之勞。實爲可悶。而適有小饌。玆以宣賜矣。昌聖等曰。惶感之極。不知所達矣。予曰。領左相守禦使入侍。領議政金尙喆。左議政徐命善。守禦使徐命膺進伏。予曰。駕行必曰行幸者。蓋自古傳稱之例語。而嘗見古人文字。亦載此說。大抵行幸之謂者。民幸其車駕之行臨也。車駕所至。必有㤙澤之及於民者。故民皆以此爲幸而然也。今予駕到此地。唉彼小民。其豈無顒望之情乎。古人所謂行幸之義。予將實踐之。然後庶免自愧於心。卿等其思捄弊之策。各陳于前可也。尙喆曰。謹當與僚相。相議仰達矣。予曰。今來此地。又臨此宮。追感之懷。實不能自抑。曾見古事。粵在丙子。 聖朝御此宮。汗軍登漢峰發大砲。砲丸擊殿柱。 聖朝移御後內殿。卽其時所御之殿乎。命膺曰。當問於本邑人以奏矣。予曰。我國武備。近蓋疎虞。民不聞桴鼓之響。兵不解坐作之節。一日二日。玩愒以度。若念丙子時事。君臣上下。烏可以若是恬情不思所以雪恥之道乎。日暮道遠。 聖祖所以發歎於中朝也。閉關絕約。先正所以屢陳於上疏也。大扺我東。以蕞爾蝶域。粗知禮義之方。世有中華之稱。而今則人心漸至狃安。大義轉益湮晦。北走之皮幣。看作常事。不以爲恥。思之及此。寧不寒心。漢官威儀。不可復睹。神州腥膻。不可復掃。惟此北苑尺壇。畧寓執攘之誠。 大明日月。只照一區之邦。庶可以有辭於後世也。矧當此年。仰惟 孝廟未就之志事。實不勝慷慨激昂也。顧今民力凋殘。經費匱乏時。豈必作遠道行幸。而逢此己亥之歲。不有寧陵之幸。則是豈天理人情之所可出乎。然列邑供億之弊。各營撼頓之勞。何嘗食息暫忘也。尙喆曰。今我殿下。繼述之道。不出於修明形政。收拾人材。養軍兵而理財用數件事而已。興師往討。縱不可輕議。而春秋尊攘之義。庶可以不泯於天下萬世矣。予曰。卿言誠好矣。命善曰。繼述之策。旣皆備陳。臣不必仰勉而第蓋憤發振勵。無以歲月之已遠。昇平之已久。而有所忽焉。予曰。卿等陳戒之言。實爲懇切矣。豈不益勉乎。予曰。行宮頗爲軒敞矣。府尹亦居此乎。尙喆曰。府尹夏則居此。冬則移居於鍊兵館內舍云矣。予曰。山城四面。峯巒環立。此處地形。亦極隗高。春夏之間。必多嵐氣矣。府尹其何以居此云耶。尙喆曰。此地處在山谷之上。山嵐谷霧。朝夕昏霾云矣。予曰。廣州府尹入侍。宋煥億進伏。予曰。守禦廳五營之制果何如。命膺曰。左右營各有別將。以京營將爲之。前營廣州。後營竹山。中營楊州矣。予曰。軍總合爲幾何。命膺曰。一萬五千七百十四人矣。予曰。本營軍㧾爲幾何。煥億曰。本州所管。爲二千八百十四人矣。予曰。本營操鍊時。左營陣于東將臺。右營陣于西將臺。前營陣于南將臺。中營陣于北將臺。後營陣于東將臺嚴城云。信否。命膺曰。各營列陣處所。果如聖敎矣。予曰。東西南北。皆有將臺。而獨無中將臺之稱何也。抑以城中地形。中凹四高而然乎。煥億曰。中將臺之不設。果緣地形之使然矣。予曰。宣傳官出厺本營。將校一人招人可也。守禦廳敎鍊官。伏於階下。予命宣傳官。問於敎鍊官曰。本營操習次數。一一陳達可也。敎鍊官奏曰。每年則五營。各一次輪操。三年則五營。一番合操矣。予曰。私操正操之㳒何如。敎鍊官奏曰。假如今日會軍。則其翌日私操。第三日正操。第四日晝夜橾。第五日犒軍。仍試射放。第六日罷送冬兵矣。予曰。申膺周進前。予曰。御極之初。命爾來審此處軍器矣。今則比伊時果何如。爾其待下敎。抽牲摘奸以來。予曰。本營屯田爲幾何。命膺曰。二十九所矣。予曰。各在何處乎。予曰。敎鍊官旣在階下。卽於此處問之可也。命膺招致敎鍊官問之。敎鍊官奏曰。屯田之在廣州者六處。在果川者一處。在龍仁者三處。在陽智永平利川砥平原州洪川平澤忠州金海昌原扶安長興海州定州稷山振威永同載寧撗城者各一處而合爲二十九處矣。予曰。予於丙申御極之初。命罷諸宮房折受。而深知載寧屯田與宮房相爭之弊。故特命還屬本廳。誠以軍餉體重。不可與宮庒相等故耳。近來則何以爲之耶。命膺曰。幸蒙特㤙。有此還屬之擧。其爲有益於本營。實爲不些矣。予曰。本州戶口幾何。曾聞城內人戶。纔過千數云。然否。煥億曰。城內民戶。爲一千一百十四。而男則二千四十一口。女則二千三百口矣。予曰。捴一府戶口爲幾何。煥億曰。戶一萬六百六十三。口四萬八千十八矣。予曰。民戶雜役。不一其端。有烟戶焉。有柴草鷄雉等名色焉。此等戶役。能無弊端乎。命膺曰。雜物進排。一切革罷。今則只有城內行宮些少之役矣。予曰。本州倉廩爲幾何。煥億曰。倉則十一。庫則七矣。予曰。曾聞故靑城府院君金錫胄之所儲餉穀最多。至於京營別備。故判書趙觀彬爲最云。然否。命膺曰。山城軍餉穀措置等節。皆是金錫胄所設。而趙觀彬。亦多別備矣。予曰。本營歲入之數。捴爲幾何。而一年支放外。亦有嬴餘乎。命膺曰。歲費之外。餘者無幾矣。予曰。 仁廟甲子年築城時。以僧覺性爲名者。爲八道都捴攝。召募八道僧軍赴役。仍命居此城。蓋僧軍之制。始於此時大備云。卿亦聞之乎。命膺曰。果於其時創設云矣。謂義翊曰。今番卿以軍士房。爲隨駕。筋力甚健。殊可幸也。予曰。軍兵百官。旣甚勞苦。明日初吹。天明時爲之。